Landboubedryf in kuberkrakers se visier(Argieffoto: Jed Owen/Unsplash.com) Soos talle ander tegnologies aangedrewe bedrywe, loop die landboubedryf ook nou die risiko om deur kuberkrakers geteiken te word. Sulke kwaadwillige aanvalle kan uiteindelik die globale voedselvoorsieningsketting in gedrang bring, waarsku kenners. Groot kommer heers dat kuberkrakers foute in moderne plaasmasjinerie, wat verantwoordelik is om gewasse te plant en te oes, kan uitbuit. Selfs Suid-Afrikaanse boere, wat ook gebruik maak van gevorderde masjinerie, is bekommerd oor die moontlikheid dat hul data gekaap kan word. ŉ Onlangse verslag deur die Universiteit van Cambridge het gesê outomatiese gewasspuite, hommeltuie en selfs stropers kan deur kuberkrakers gekaap word. Die Britse regering en die Amerikaanse veiligheidsagentskap, die FBI, het ook gewaarsku dat die bedreiging van kuberaanvalle toeneem. Die landbouvervaardigingsreus John Deere het intussen aan BBC gesê dat hy nou daaraan werk om enige swakpunte in sy masjinerie se sagteware reg te stel. Volgens John Deere is die beskerming van sy kliënte, hul masjiene en hul data ŉ “topprioriteit”. Dr. Theo de Jager, direksievoorsitter van Saai en president van die Wêreldlandbou-organisasie, het vroeër vanjaar by ŉ boeredag in Dullstroom gesê dat drie van die rykste landbou-organisasies wêreldwyd by dataversameling op plase betrokke is. Hierdie data is divers en sluit onder meer versekeringsdata, markdata, biodata, geografiese data en die profiel van die boer in. Dan kom die passiewe data nog by wat deur en tussen masjiene gegenereer word. Hoewel kleiner boere moontlik nie die teiken van ŉ volslae kuberaanval sal wees nie, berig BBC dat kuberkrakers steeds broodnodige landbou-infrastruktuur kan teiken wat dan die hele voorsieningsketting kan beïnvloed. Verlede jaar het een van die wêreld se grootste vleisverwerkingsmaatskappye, JBS, ŉ losprys van $11 miljoen (R) betaal om ŉ kuberaanval op te los en vandeesmaand is die top- Amerikaanse landboufirma, AGCO, deur ŉ kuberaanval geteiken wat produksie beïnvloed het. Een kuberkraker, wat onder die skuilnaam Sick Codes werk, het aan BBC gesê dat hy ŉ aantal swakhede in John Deere se sagteware ontdek het. Hy het hierdie swakhede by die maatskappy aangemeld. Volgens die kuberkraker het hy ŉ manier gevind om toegang tot sensitiewe maatskappy-inligting en masjiendata te verkry deur gebruik te maak van webwerwe en apps. Sick Codes sê hy het ook ŉ aantal kwesbaarhede in stelsels gevind wat gebruik word deur CNH Industrial, wat New Holland Agriculture-masjinerie vervaardig. Hy vrees dat dit net ŉ kwessie van tyd is voordat ŉ gesofistikeerde kuberkraker kritieke kwesbaarhede vind en groot ontwrigting aan reeds kwesbare voedselvoorsieningskettings veroorsaak. “Ons probeer nou voorkom dat masjinerie op die belangrikste tye, soos wanneer daar gesaai of geoes word, onder hierdie aanvalle deurloop,” sê Sick Codes. “As jy nie jou trekker gedurende hierdie tye kan beweeg of gebruik nie, of as jy nie kan oes nie, is dit nag. Jy kan jou net indink wat kan gebeur.” James Johnson, John Deere se oorkoepelende hoofinligtingsekerheidsbeampte, het aan BBC gesê die maatskappy skakel met ŉ aantal etiese kuberkrakers oor die kwesbaarhede wat hulle al in die sagteware gevind het. Die kwesbaarhede wat Sick Codes tot dusver gevind het, “hou nie ŉ bedreiging vir kliënte of hul masjiene in nie”. Hy het bygevoeg dat geen maatskappy, waaronder John Deere, immuun is teen kuberkrakers nie. “Ons is diep toegewyd en werk onvermoeid om ons kliënte te beskerm, asook die rol wat hulle in die globale voedselvoorsieningsketting speel.”